CELEX: C2004/314/51
Language: et
Date: 2004-12-18 00:00:00
Title: Kohtuasi T-364/04: Kreeka Vabariigi 9. septembri 2004. aasta hagi Euroopa Ühenduste Komisjoni vastu

18.12.2004   
            
            
               ET
            
            
               Euroopa Liidu Teataja
            
            
               C 314/20
            
         Kreeka Vabariigi 9. septembri 2004. aasta hagi Euroopa Ühenduste Komisjoni vastu
   (Kohtuasi T-364/04)
   (2004/C 314/51)
   Kohtumenetluse keel: kreeka
   Kreeka Vabariik esitas 9. septembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on riikliku õigustalituse liikmed Ioannis Chalkias ja Eleni Svolopoulou.
   Hageja palub esimese astme kohtul:
   
               —
            
            
               tühistada või muuta komisjoni 24. juuli 2004. aasta otsus E (2004) 561/EÜ. (1)
               
            
         Õiguslikud alused ja peamised argumendid
   Vaidlustatud otsusega jättis komisjon vastavalt määrusele (EMÜ) nr 729/70 (2) raamatupidamisarvestust kontrollides ja heaks kiites ühenduse rahastamisest välja mitmed Kreeka Vabariigi kulutused puu- ja köögiviljasektoris ning loomade eest makstavatele lisatasudele, põhjendusel, et neid ei saa pidada ühenduse õigustatud kulutusteks ning nende eest tuleb tasuda Kreeka Vabariigil.
   Täpsemalt, osa nendest kulutustest hõlmab vastavalt määrusele nr 2201/96 (3) virsikute töötlejate tootmistoetusi, millest arvutati teatud summa maha põhjendusel, et miinimumhinda ei ole järgitud. Hagiavalduse selle osa toetuseks väidab Kreeka Vabariik, et määruse nr 2201/96 ja määruse nr 504/79 (4) sätteid on vääralt tõlgendatud, proportsionaalsuse põhimõtet on rikutud ning faktilisi asjaolusid on vääralt hinnatud.
   Sama otsusega jäeti välja ka kulutused, mis puudutasid tomatite töötlemise tootmistoetusi, põhjendusel, et otsetoetusi maksti pigem tomatite tootjatele, mitte töötlejatele. Hagiavalduse selle osa toetuseks viitab Kreeka Vabariik erakordsetele asjaoludele, st töötlusega tegelevate äriühingute pankrottidele ja märkimisväärsetele makseraskustele, väites ka, et sellest ei tõusnud ühendusele mingisugust majanduslikku kahju. Kreeka väidab ka, et vääralt hinnati faktilisi asjaolusid, rikuti proportsionaalsuse põhimõtet ning rikuti määruse nr 1258/1999 (5) artiklit 7 ja määruse nr 1663/1995 (6) artiklit 8.
   Teine kulutustest välja jäetud osa puudutab kulutusi loomade eest makstavatele lisatasudele. Kreeka Vabariik palub vaidlustatud otsuse tühistada ning leiab selles osas, et komisjon eksis faktides, hindas vääralt faktilisi asjaolusid, jättis tähelepanuta olulised tõendid ning põhjendas oma otsust vääralt. Kreeka väidab ka, et rikutud on proportsionaalsuse põhimõtet.
   
      (1)  ELT L 561, 16.7.2004, lk 21.
   
      (2)  Nõukogu 21. aprilli 1970. aasta määrus (EMÜ) nr 729/70 ühise põllumajanduspoliitika rahastamise kohta (EÜT L 94, 28.4.1970, lk 13-18).
   
      (3)  Nõukogu 28. oktoobri 1996. aasta määrus (EÜ) nr 2201/96 töödeldud puu- ja köögiviljasaaduste turu ühise korralduse kohta (EÜT L 297, 21.11.1996, lk 29).
   
      (4)  Komisjoni 19. märtsi 1997. aasta määrus (EÜ) nr 504/97, millega kehtestatakse puu- ja köögiviljatoodete tootmistoetuste süsteemi käsitleva nõukogu määruse (EÜ) nr 2201/96 üksikasjalikud rakenduseeskirjad (EÜT L 78, 20.3.1997, lk 14).
   
      (5)  Nõukogu 17. mai 1999. aasta määrus (EÜ) nr 1258/1999 põllumajanduspoliitika rahastamise kohta (EÜT L 160, 26.6.1999, lk 103).
   
      (6)  Komisjoni 7. juuli 1995. aasta määrus (EÜ) nr 1663/95, millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EAGGF tagatisosakonna raamatupidamisarvestuse kontrollimise ja heakskiitmisega (EÜT L 158, 8.7.1995, lk 6).